Sportman dalk been kwyt ná spuitvliegtuig hom glo trefTiaan Daffie (21) in die hospitaal na die voorval. Hy is intussen ontslaan. (Foto: Verskaf) Daar is vrese dat ŉ kranige jong sportman sy been kan verloor nadat ŉ spuitvliegtuig se vlerk hom glo op ŉ plaas in die Fochville-omgewing in Gauteng getref het. Tiaan Daffie (21) was Saterdag op sy vriendin se ouers se plaas toe hy ŉ video van die spuitvliegtuig in die landerye gemaak het. In die video kan gesien word hoe die vliegtuig aankom, laag vlieg en bespuiting doen. Die vliegtuig pyl dan byna reg op Daffie af en die video eindig skielik – vermoedelik op die oomblik dat die vlerk van die Air Tractor 502 die jong man tref. Die vlieënier was op die plaas om bespuiting vir die boer – op wie se plaas Daffie woon – te doen. Michael Ellis, ŉ Potchefstroomse prokureur, sê sy kliënt is Dinsdag uit die hospitaal ontslaan. Hy moes egter intussen weer na ŉ hospitaal geneem word nadat sy infeksietelling kommerwekkend hoog gestyg het. Volgens Ellis is Daffie intussen weer ontslaan, maar medici hou hom fyn dop. “Hy is terug op die plaas en sterk daar aan.” Daffie sal na verwagting nog verskeie operasies aan sy been moet ondergaan en daar is kommer dat hy die been kan verloor. “Dit is nou die probleemtyd. Die dokter wat hom geopereer het, het gesê hulle het herstel wat hulle kon, maar daar is skade aan sy been en hy sal weer operasies moet ondergaan. “In hierdie stadium is die dokters egter bekommerd oor die infeksie. Die bloedtoevoer na die been kan ook ŉ probleem wees.” Daffie is ŉ ywerige sportman en veral ŉ goeie rugbyspeler en Ellis sê die voorval het sy toekoms onherroeplik verander. “Ons oorweeg moontlike stappe, maar is nou eers besig om ons van die feite te vergewis. Hy is ŉ goeie sportman en sou nou ook begin werk het. Sy hele toekoms het verander en afhangend van wat met sy been gebeur – en dit dalk nie ten volle herstel nie – sal hy nie alles kan doen wat hy vantevore kon nie,” sê Ellis. “Hy het boonop geweldige trauma ondervind; dit is iets wat hy nooit sal kan vergeet nie.” Ellis sê Daffie se vriendin is boonop net so erg getraumatiseer. Sy was naby Daffie toe die vliegtuig hom getref het, maar is nie beseer nie. Marie Bray, woordvoerder van die Burgerlugvaartowerheid (BLO), sê ŉ ondersoek na die voorval is reeds van stapel gestuur en amptenare is besig om inligting in te samel. Die vliegtuig het vroeër op die plaas Elandsfontein, waar die voorval gebeur het, opgestyg en sou weer daar land. “Die bevindings en oorsaak van die ongeluk sal in die finale verslag bekend gemaak word. Dié verslag sal binne 12 maande ná die voorval bekend gestel word en indien dit nie moontlik is nie, sal ŉ tussentydse verslag bekend gemaak word.”